**GRAD ZAGREB** (OIB 61817894937),zastupan po gradonačelniku Tomislavu Tomaševiću, mag. pol. (u daljnjem tekstu: Nalogodavac)

i

**\_\_\_\_\_\_\_\_\_\_\_\_\_\_\_\_\_\_\_\_\_\_\_** (OIB\_\_\_\_\_\_\_\_\_\_) **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** (u daljnjem tekstu: Punomoćnik)

sklopili su slijedeći

**U  G  O  V  O  R**

**O ZASTUPANJU GRADA ZAGREBA**

**U POSTUPCIMA PRED NADLEŽNIM TIJELIMA**

**PREDMET UGOVORA**

**Članak 1.**

Ugovorne strane zaključuju ovaj Ugovor temeljem Zaključka o sklapanju ugovora o pružanju odvjetničkih usluga za Grad Zagreb KLASA:­­­­­­ \_\_\_\_\_\_\_\_\_, URBROJ: \_\_\_\_\_\_\_\_\_\_\_\_\_ od \_\_\_\_\_ 2024.

**UVODNE ODREDBE**

**Članak 2.**

1. Kad Nalogodavac ocijeni da je radi pravovremenog i uspješnog zastupanja njegovih interesa pred nadležnim sudovima, javnim bilježnicima, upravnim tijelima i tijelima s javnim ovlastima (dalje u tekstu: nadležnim sudom ili drugim tijelom) potrebno određeni predmet povjeriti Punomoćniku u zastupanje, Stručna služba Gradske uprave, Sektor za zastupanje Grada, pozvat će Punomoćnika da preuzme spis radi zastupanja pa kad Punomoćnik prihvati zastupanje, o primopredaji će se sastaviti zapisnik kojeg će potpisati Punomoćnik i, za Nalogodavca, ovlaštena osoba Stručne službe Gradske uprave, Sektora za zastupanje Grada.
2. Ugovorne strane su suglasne da se, u smislu odredaba ovog Ugovora, nadležnim upravnim tijelom Nalogodavca smatra onaj ured, zavod ili služba, u čijem se djelokrugu rada, u skladu s propisima o unutarnjem ustrojstvu gradskih upravnih tijela, nalaze poslovi najbliži pravnoj materiji koja je predmet postupka, a Stručna služba Gradske uprave, Sektor za zastupanje Grada, koordinira zastupanje interesa Grada Zagreba po Punomoćniku.

**OBVEZE PUNOMOĆNIKA**

**Članak 3.**

1. Punomoćnik izričito izjavljuje kako na dan zaključenja ovog Ugovora nema saznanja o mogućem sukobu interesa, koji bi mu onemogućio izvršenje poslova koji su predmet ovog Ugovora, ili bi doveo do nastupanja kakve štetne posljedice za Nalogodavca odnosno odgovornu osobu kod njega. U slučaju da do mogućeg sukoba interesa dođe nakon zaključenja ovog Ugovora, Punomoćnik ga je dužan razriješiti na način da drugoj strani uskrati zastupanje i to u najkraćem roku i bez štetnih posljedica za Nalogodavca
2. Punomoćnik je dužan poslove zastupanja koji su predmet ovog Ugovora obavljati osobno, odnosno putem osoba zaposlenih u odvjetničkom društvu/uredu (odvjetnika i odvjetničkih vježbenika s položenim pravosudnim ispitom, osim u stvarima u kojima po zakonu može zastupati i odvjetnički vježbenik bez položenog pravosudnog ispita). Iznimno, Nalogodavac dopušta da, u slučaju  objektivne spriječenosti, Punomoćnik prenese ovlasti iz punomoći na odvjetnika izvan odvjetničkog društva/ureda, kako za Nalogodavca u konkretnom predmetu ne bi nastupile štetne posljedice, o čemu je Punomoćnik dužan bez odgode obavijestiti Stručnu službu Gradske uprave, Sektor za zastupanje Grada.
3. Punomoćnik je dužan, bez odgode, pisano obavijestiti Stručnu službu Gradske uprave, Sektor za zastupanje Grada, o svakoj promjeni ustrojstvenog oblika i sjedišta, te o tome kako se promjena ustrojstvenog oblika Punomoćnika odrazila na zastupanje u predmetima koje mu je Nalogodavac povjerio na zastupanje.
4. Punomoćnik je dužan poslove koji su predmet ovog Ugovora obavljati savjesno i pravovremeno, po svojem najboljem znanju i umijeću, sve u skladu s odredbama Zakona o odvjetništvu (Narodne novine broj 9/94, 117/08, 50/09, 75/09, 18/11 i 126/21), Kodeksa odvjetničke etike (Narodne novine broj 64/07, 72/08, 64/18, 52/21, 83/21 i 81/22) i drugim pravilima odvjetničke struke te njenim etičkim normama i odgovara Nalogodavcu za svaku štetu koju on pretrpi zbog suprotnog postupanja Punomoćnika.
5. Prilikom postupanja u konkretnim predmetima, Punomoćnik je dužan rukovoditi se interesima Nalogodavca i etičkim normama odvjetničke struke.
6. Čim Punomoćnik ocijeni da bi u nekom predmetu tijek postupka mogao biti na štetu interesa Nalogodavca odnosno da uspjeh u postupku nije izgledan, ili da je u interesu Nalogodavca sklopiti nagodbu, dužan je o tome, bez odgode, pisano obavijestiti nadležno upravno tijelo Nalogodavca i upozoriti ga na moguće posljedice daljnjeg tijeka postupka, odnosno na prednosti nagodbenog dovršenja predmeta te predložiti daljnje procesno-pravne dispozicije, odnosno način nagodbenog rješavanja i zatražiti uputu za postupanje, a sve u cilju zaštite prava i interesa Nalogodavca.
7. Bez posebnog pisanog odobrenja i specijalne punomoći Nalogodavca, Punomoćnik ne može, ni u jednoj pravnoj stvari: povući tužbu/prijedlog ili dio tužbenog zahtjeva/prijedloga (osim u slučaju da je od nadležnog upravnog tijela Nalogodavca dobio nepobitan dokaz da je tražbina radi koje se postupak vodi podmirena u dijelu), priznati tužbeni zahtjev/prijedlog ili njegov dio, odreći se tužbenog zahtjeva/prijedloga ili njegovog dijela, zaključiti nagodbu, odreći se ili odustati od pravnog lijeka, primiti dosuđene troškove od protivne strane, predložiti, prihvatiti niti sudjelovati u medijaciji.

U slučaju da Punomoćnik izrazi stajalište kako je u predmetu potrebno poduzeti koju od gore navedenih radnji, dužan je o tome izraditi pisani prijedlog s obrazloženjem i dostaviti ga nadležnom upravnom tijelu Nalogodavca, a kada taj prijedlog bude pisano odobren od nadležnog upravnog tijela Nalogodavca, Punomoćnik je dužan bez odgode zatražiti od Stručne službe Gradske uprave, Sektora za zastupanje Grada, izdavanje specijalne punomoći.

1. Ako se predmet postupka ne odnosi na novčanu svotu, Punomoćnik je dužan u predmetu u kojem namjerava naznačiti vrijednost predmeta spora (dalje u tekstu: VPS) sa 100.000,00 eur ili više, zatražiti od nadležnog upravnog tijela Nalogodavca izričitu pisanu suglasnost za VPS koji namjerava naznačiti u predmetu i na temelju kojeg VPS-a će se vršiti obračun odvjetničke nagrade, sukladno odredbama članka 5. i 5a. ovog Ugovora, a nadležno upravno tijelo Nalogodavca dužno se o to tome pisano očitovati Punomoćniku, putem Stručne službe Gradske uprave, Sektora za zastupanje Grada, u roku od 30 dana, a po proteku tog roka smatrat će se da je nadležno upravno tijelo Nalogodavca suglasno s prijedlogom naznake VPS-a i bez pisanog očitovanja o tome.

Ukoliko Punomoćnik tako ne postupi, odvjetnička nagrada će mu se obračunati prema odredbama Tarife o nagradama i naknadi troškova za rad odvjetnika (Narodne novine broj 138/2023; u daljnjem tekstu Tarifa) za neprocjenjive predmete te odredbama članka 5. i 5a. ovog Ugovora.

1. Na kraju tekuće godine, najkasnije do 15. (slovima: petnaestog) siječnja slijedeće godine, Punomoćnik je dužan podnijeti Stručnoj službi Gradske uprave, Sektoru za zastupanje Grada, pisano izvješće o poduzetim radnjama u svim predmetima koje mu je Nalogodavac povjerio na zastupanje. Pored ove obveze, Punomoćnik je dužan, na zahtjev Nalogodavca, koji on može staviti u svako doba, podnijeti nadležnom upravnom tijelu Nalogodavca i Stručnoj službi Gradske uprave, Sektoru za zastupanje Grada, pisano izvješće o pojedinom predmetu ili svim predmetima koje mu je Nalogodavac povjerio na zastupanje.
2. Punomoćnik je dužan, na zahtjev Nalogodavca koji on može staviti u svako doba, pisano iznijeti svoje obrazloženo stajalište, stručno mišljenje i prijedlog za daljnje postupanje u pojedinom predmetu te ga bez odgode dostaviti nadležnom upravnom tijelu Nalogodavca i Stručnoj službi Gradske uprave, Sektoru za zastupanje Grada*,* za što nema pravo na nagradu.
3. Punomoćnik je dužan ažurno popunjavati bazu podataka Nalogodavca - CENTRIX 2 MODUL PRAVNI POSTUPCI te dostavljati podneske, pismena i dokaznu dokumentaciju koji čine spis predmeta nadležnog suda ili drugog tijela nadležnom upravnom tijelu Nalogodavca i Stručnoj službi Gradske uprave, Sektoru za zastupanje Grada. Osim toga, dužan je odluke iz kojih proizlaze određena prava ili obveze za Grad Zagreb dostavljati i Gradskom uredu za financije i javnu nabavu, Sektoru za proračun.
4. Sve što je prema odredbama ovog članka Ugovora Punomoćnik obvezan dostaviti Stručnoj službi Gradske uprave, Sektoru za zastupanje Grada (na primjer: izvješća, obrazložena stručna mišljenja, prijedloge za postupanje, zahtjeve za punomoć, podneske, pismena i dokaznu dokumentaciju), Punomoćnik ima dostaviti putem e-maila: zastupanje.odvjetnici@zagreb.hr, osim zahtjeva za punomoć, koji ima dostaviti putem e-maila: punomoci.zastupanje@zagreb.hr te pravomoćne prakse nadležnih tijela, koju ima ažurno dostaviti putem e-maila: praksa.zastupanje@zagreb.hr.
5. Nakon što svaki pojedini predmet bude pravomoćno dovršen, odnosno kada po konkretnom predmetu Nalogodavac nema više nikakvih financijskih obveza niti potraživanja, Punomoćnik je dužan u razumnom roku vratiti preuzeti predmet Stručnoj službi Gradske uprave, Sektoru za zastupanje Grada, sa cjelokupnom izvornom dokumentacijom, a na pisani zahtjev Nalogodavca dužan je to učiniti i prije ispunjenja navedenih uvjeta, bez odgode. Ukoliko su se stekle pretpostavke za vraćanje većeg broja predmeta Nalogodavcu, Punomoćnik je obvezan s ovlaštenom osobom Stručne službe Gradske uprave, Sektora za zastupanje Grada, dogovoriti dinamiku i rok za njihovo vraćanje, vodeći računa o rokovima za poduzimanje radnji i zakazanim ročištima u svakom pojedinom predmetu, kako za Nalogodavca ne bi nastupila šteta. Za predmete u kojima je postupak pred nadležnim tijelom u tijeku, Punomoćnik je dužan o prestanku zastupanja Nalogodavca, u roku od 8 (slovima: osam) dana, obavijestiti nadležni sud ili drugo nadležno tijelo pred kojim je u tijeku postupak u kojem je Punomoćnik bio ovlašten zastupati Nalogodavca. Punomoćnik je dužan predmet(-e) vratiti uz zapisnik, kojeg će, prilikom primopredaje predmeta, u prostorijama Stručne službe Gradske uprave, Sektora za zastupanje Grada, potpisati ovlaštena osoba Punomoćnika i Stručne službe Gradske uprave, Sektora za zastupanje Grada. U slučaju da nije postupio na navedeni način, Punomoćnik je dužan Nalogodavcu naknaditi svu pretrpljenu štetu.

**OBVEZE UGOVORNIH STRANA**

**Članak 4.**

1. Nalogodavac je dužan pravovremeno, putem svojih nadležnih upravnih tijela, dostavljati Punomoćniku činjeničnu građu u vezi s predmetom postupka, kao i dostavljati mu dokumentaciju potrebnu za zastupanje, a kojom raspolažu nadležna upravna tijela Nalogodavca.

Ako je nadležno upravno tijelo Nalogodavca pisano uputilo Punomoćnika da sam pribavi dokumentaciju potrebnu za zastupanje ili da se obrati suprotnoj strani, Punomoćnik je dužan bez odgode poduzeti potrebne radnje i za njih nema pravo na nagradu.

1. Nalogodavac je dužan poduzeti radnje potrebne da se u zadanom roku i u skladu s nalogom nadležnog suda ili drugog tijela plate: pristojba, predujam, trošak javnog bilježnika te drugi troškovi postupka.

Nalog nadležnog tijela za plaćanje pristojbe ili predujma određenog troška postupka nastalog tijekom postupka, Punomoćnik je dužan, odmah po zaprimanju, dostaviti Stručnoj službi Gradske uprave, Sektoru za zastupanje Grada, putem e-maila pristojbe.zastupanje@zagreb.hr i to u prilogu obavijesti u kojoj je Punomoćnik dužan navesti da je predmetno ispitao i ocijenio osnovanim te pravilno odmjerenim i u kojoj je dužan jasno naznačiti datum do kojeg je potrebno izvršiti plaćanje. Ukoliko je plaćanjem prije poduzimanja određene radnje ili u određenom kraćem roku moguće ostvariti uštedu Nalogodavcu po ovoj osnovi, Punomoćnik je dužan radnje navedene u ovom stavku ovog članka Ugovora poduzeti toliko ažurno da se ta ušteda ostvari. Dokaz o izvršenoj uplati navedenih troškova Stručna služba Gradske uprave, Sektor za zastupanje Grada, dužna je dostaviti Punomoćniku odmah po izvršenoj uplati, a Punomoćnik ga je dužan bez odgode dostaviti nadležnom sudu ili drugom tijelu, kao i nadležnom upravnom tijelu Nalogodavca radi evidentiranja nastale obveze.

Nalog nadležnog tijela za plaćanje određenog troška postupka koji se naknađuje tijekom postupka i to nakon što je nastao, Punomoćnik je dužan, odmah po zaprimanju, dostaviti nadležnom upravnom tijelu Nalogodavca i to u prilogu obavijesti u kojoj je Punomoćnik dužan navesti da je predmetno ispitao i ocijenio osnovanim te pravilno odmjerenim i u kojoj je dužan jasno naznačiti datum do kojeg je potrebno izvršiti plaćanje. Dokaz o izvršenoj uplati nadležno upravno tijelo Nalogodavca, dužno je dostaviti Punomoćniku odmah po izvršenoj uplati, a Punomoćnik ga je dužan bez odgode dostaviti nadležnom sudu ili drugom tijelu.

U slučaju da nije postupio na navedeni način, Punomoćnik je dužan Nalogodavcu naknaditi svu pretrpljenu štetu.

Ukoliko je Punomoćnik platio pristojbu, predujam, trošak javnog bilježnika i drugi trošak kako bi ostvario uštedu za Nalogodavca, dužan je račun za uplaćene svote, uz dokaz o uplati, dostaviti Stručnoj službi Gradske uprave, Sektoru za zastupanje Grada, odnosno nadležnom upravnom tijelu Nalogodavca koji će izvršiti plaćanje najkasnije u roku od 60 (slovima: šezdeset) dana.

**PLAĆANJE NAGRADE I NAKNADA TROŠKOVA ZASTUPANJA**

**Članak 5.**

1. Ugovorne strane su suglasne da se nagrada za rad Punomoćnika temelji na odredbama Tarife, na način da Punomoćniku, nakon obavljene radnje, kao nagrada pripada 50 % iznosa utvrđenog Tarifom za tu određenu radnju i to je maksimalna nagrada za rad Punomoćnika u postupku u kojem Nalogodavcu nije dosuđen trošak, ako odredbama ovog članka Ugovora za određene pravne stvari nije što drugo ugovoreno.

1. Pored nagrade navedene u odredbi stavka 1. ovog članka Ugovora, a u slučaju uspjeha u postupku, Punomoćniku pripada i pravo na trošak postupka, kojeg je protivna strana platila Nalogodavcu, umanjen za iznose nagrada i naknada troškova koje je Nalogodavac tijekom postupka već platio Punomoćniku na ime zastupanja, materijalnih i drugih troškova koje je tijekom postupka plaćao Nalogodavac, za iznose nagrada i naknada troškova zastupanja koje je u konkretnom postupku ostvarilo nadležno državno odvjetništvo ili raniji Punomoćnik te zakonske zatezne kamate na trošak postupka.

U slučaju da je tijekom postupka promijenjen Punomoćnik, raniji Punomoćnik ima pravo na nagradu do punog iznosa predviđenog Tarifom za radnju koju je on poduzeo, a nadležno tijelo ju je dosudilo Nalogodavcu i plaćena je Nalogodavcu.

Ova odredba Ugovora primjenjuje se neovisno o tome je li protivna strana platila Nalogodavcu trošak postupka dobrovoljno ili u postupku prisilnog ostvarenja te tražbine, pa se u slučaju prisilnog ostvarenja tražbine s naslova parničnog troška ne primjenjuje odredba stavka 3. ovog članka Ugovora, osim u dijelu koji regulira plaćanje dosuđenog troška ovršnog postupka.

1. Ugovorne strane suglasno utvrđuju da se u ovršnom postupku radi ostvarenja novčane tražbine koja nije s naslova parničnog troška, a u kojem je Nalogodavac ovrhovoditelj, nagrada i naknada troškova zastupanja određuju primjenom odgovarajuće odredbe onog Ugovora o pravnom zastupanju Grada Zagreba koji je bio na snazi u vrijeme naplate tražbine radi koje je pokrenut ovršni postupak pa, u slučajevima u kojima se primjenjuje ovaj Ugovor, Punomoćniku pripada pravo na nagradu, samo u slučaju uspjeha u ovršnom postupku i to u iznosu dosuđenog troška ovršnog postupka kojeg je Nalogodavcu dužna platiti i platila je protivna strana, umanjenog za iznose materijalnih i drugih troškova koje je tijekom postupka plaćao Nalogodavac, za iznose nagrada i naknada troškova zastupanja koje je u konkretnom predmetu ostvarilo nadležno državno odvjetništvo ili raniji Punomoćnik te zakonske zatezne kamate na trošak postupka.

U slučaju da je tijekom postupka promijenjen Punomoćnik, raniji Punomoćnik ima pravo na nagradu za radnju koju je on poduzeo, a nadležno tijelo ju je dosudilo Nalogodavcu i plaćena je Nalogodavcu.

1. Ugovorne strane suglasno utvrđuju da se u ovršnom postupku radi ostvarenja novčane tražbine, a u kojem je Nalogodavac ovršenik, primjenjuju odredbe stavaka 1. i 2. ovog članka Ugovora.
2. Ugovorne strane suglasno utvrđuju da se u postupku za koji je Tarifom propisana jednokratna nagrada (Tbr. 7. stavak 2., 3. i 9., Tbr. 10. stavak 2. i 3., te Tbr. 11. stavak 2. Tarife), ne primjenjuju odredbe stavaka 1., 2., 3. i 4. ovog članka Ugovora, već Punomoćniku pripada pravo na nagradu u iznosu utvrđenom Tarifom na način da mu, nakon obavljene prve radnje u takvom postupku, kao nagrada za rad, pripada 50 % iznosa utvrđenog Tarifom, a u slučaju uspjeha u postupku, pripada mu i pravo na nagradu do punog iznosa utvrđenog Tarifom za tu vrstu postupaka, koju je protivna strana, kao dosuđeni trošak postupka, platila Nalogodavcu.

U slučaju da je tijekom postupka za koji je Tarifom propisana jednokratna nagrada promijenjen Punomoćnik, raniji Punomoćnik ostvario je pravo na 50 % iznosa utvrđenog Tarifom, nakon obavljene prve radnje u takvom postupku, dok Punomoćnik koji je zadužen za predmet u vrijeme dovršetka postupka ima pravo na nagradu do punog iznosa utvrđenog Tarifom i to u slučaju uspjeha u postupku, a nakon što je protivna strana platila Nalogodavcu dosuđeni trošak postupka.

Ova odredba Ugovora primjenjuje se neovisno o tome je li protivna strana platila Nalogodavcu trošak postupka dobrovoljno ili u postupku prisilnog ostvarenja te tražbine.

1. Ugovorne strane suglasno utvrđuju da se u upravnim postupcima iz Tbr. 26. Tarife nagrada Punomoćniku određuje primjenom tog Tbr.-a, s time da osnovicu za obračun odvjetničke nagrade čini vrijednost nekretnine koja se izvlašćuje u trenutku podnošenja prijedloga za izvlaštenje, a za ostale neprocjenjive upravne postupke i upravne sporove Punomoćnik treba zatražiti određivanje vrijednosti nekretnine na način propisan odredbom članka 3. stavka 9. ovog Ugovora.

1. U slučaju da Punomoćnik ima pravo na nagradu prema odredbama stavaka 1., 4. i 5. ovog članka Ugovora, dužan je dostaviti Nalogodavcu i to Stručnoj službi Gradske uprave, Sektoru za zastupanje Grada, poseban račun za radnje poduzete u svakom pojedinom predmetu, najkasnije do 15. (slovima: petnaestog) dana slijedećeg mjeseca. Uz račun je Punomoćnik dužan dostaviti i dokaz o vrijednosti predmeta spora u toj fazi postupka, preslike svih podnesaka (s prilozima), koje je tijekom proteklog mjeseca dostavljao nadležnom sudu ili drugom tijelu i za koje je ispostavljen predmetni račun, preslike raspravnih i drugih zapisnika o radnjama kojima je nazočio u proteklom mjesecu i za koje je ispostavljen predmetni račun, preslike svih pismena koje je zaprimio u proteklom mjesecu i u vezi su s radnjom za koju je ispostavljen račun, kao i presliku računa za obavljenu radnju s istim prilozima.
2. Punomoćnik je dužan račune za radnje obavljene u proteklom mjesecu dostaviti ovlaštenom službeniku Stručne službe Gradske uprave, Sektora za zastupanje Grada, uz zapisnik u kojem će pobrojati sve račune koje dostavlja, a ovlašteni službenik Stručne službe gradske uprave, Sektora za zastupanje Grada, dužan je pisano potvrditi da je zaprimio zapisnik i račune na način da će vlastoručno potpisati zapisnik, čiji će jedan primjerak predati Punomoćniku, a drugi zadržati.
3. Ugovorne strane suglasno utvrđuju da ovlašteni službenik Stručne službe Gradske uprave, Sektora za zastupanje Grada, ima pravo, prije urudžbiranja računa, provjeriti je li računPunomoćnika sukladan gore navedenoj Tarifi i odredbama ovog Ugovora, kao i usmeno prigovoriti računu, ako utvrdi da on nije sukladan Tarifi i odredbama ovog Ugovora, te pozvati Punomoćnika da u roku od 3 (slovima: tri) dana objasni i/ili otkloni uočene neusklađenosti odnosno nedostatke i u tom slučaju, do proteka navedenog roka, račun se neće vraćati Punomoćniku radi ispravka odnosno dopune, niti će mu se vraćati ako u tom roku budu objašnjene i /ili otklonjene uočene neusklađenosti odnosno nedostaci.
4. Nalogodavac je dužan plaćanje po primljenom računu izvršiti u roku od 60 (slovima: šezdeset) dana od dana njegovog urudžbiranja.
5. U slučaju da je račun potrebno vratiti Punomoćniku radi ispravka odnosno dopune, službenik Stručne službe Gradske uprave, Sektora za zastupanje Grada, ovlašten za provjeru računa sastavit će zapisnik u kojem će pobrojati sve račune koji se vraćaju i Punomoćnik će ga potpisati prilikom preuzimanja računa radi ispravka odnosno dopune, a na ispravljeni odnosno dopunjeni račun odgovarajuće će se primijeniti odredbe stavaka 7., 8., 9. i 10. ovog članka Ugovora.

1. U slučaju da Punomoćnik ima pravo na nagradu prema odredbama stavaka 2., 3., 4. i 5. ovog članka Ugovora, Nalogodavac je dužan isplatiti tu nagradu Punomoćniku, nakon što dosuđeni trošak postupka odnosno trošak zastupanja s pripadajućim kamatama bude uplaćen na poslovni račun Nalogodavca, o čemu će Nalogodavac, putem nadležnog upravnog tijela, bez odgode pisano obavijestiti Punomoćnika. Nalogodavac je dužan isplatu izvršiti u roku od 60 (slovima: šezdeset) dana od dana urudžbiranja računa Punomoćnika, uz koji je Punomoćnik dužan priložiti specifikaciju tražbine, sukladnu odredbama stavaka 2., 3., 4. i 5. ovog članka Ugovora, te obavijest nadležnog upravnog tijela Nalogodavca da je navedeni iznos uplaćen Nalogodavcu. U pogledu postupanja s računom Punomoćnika odgovarajuće će se primijeniti odredbe stavaka 7., 8., 9., 10., 11. ovog članka Ugovora.
2. Nalogodavac je dužan, sukladno Tarifi, podmiriti Punomoćniku troškove prijevoza u vezi s poduzimanjem radnji pred nadležnim sudovima ili drugim tijelima izvan Zagreba, osim u Sesvetama, Zaprešiću, Samoboru, Zelini, Velikoj Gorici i Dugom Selu. Punomoćnik je dužan računu koji je ispostavio za troškove prijevoza priložiti račune kao dokaz da su ti troškovi nastali te putni nalog.

Ukoliko se radi o predmetu za koji je nadležan sud određen primjenom odredbe članka 11. Zakona o sudovima (Narodne novine broj 28/13, 33/15, 82/15, 82/16, 67/18, 126/19, 130/20, 21/22, 60/22 i 16/23, dalje u tekstu: ZS), Punomoćnik je dužan postaviti zahtjev za naknadu troškova javnog prijevoza i troškova za izbivanje iz pisarnice za vrijeme putovanja sukladno odredbi članka 11. stavak 4. ZS-a te za priznati iznos troškova javnog prijevoza umanjiti račun za troškove prijevoza iz ove odredbe Ugovora.

1. Ugovorne strane suglasno utvrđuju da je u postupku u kojem je Punomoćnik ocijenio kako je potrebno podnijeti pravni lijek odnosno odgovor na pravni lijek, Punomoćnik dužan, bez odgode, sastaviti obrazloženo pravno mišljenje o potrebi poduzimanja ove pravne radnje i pravovremeno ga dostaviti nadležnom upravnom tijelu Nalogodavca te će Punomoćnik imati pravo na nagradu za sastavljanje pravnog lijeka odnosno odgovora na pravni lijek samo ukoliko je te radnje poduzeo temeljem izričite upute nadležnog upravnog tijela Nalogodavca ili se ono naknadno usuglasilo s poduzetom radnjom, a dokaz o tome Punomoćnik je dužan dostaviti uz račun za poduzetu radnju.

Ukoliko se radi o pravnom lijeku kojim se pobija isključivo odluka o trošku postupka, Punomoćnik će imati pravo na nagradu za poduzetu radnju i naknadu pristojbe koju je u tom slučaju dužan platiti, samo ukoliko s pravnim lijekom uspije, uz dokaz da je predmetni pravni lijek podnio temeljem izričite upute nadležnog upravnog tijela Nalogodavca ili se ono naknadno s tim usuglasilo, a dokaz o tome Punomoćnik je dužan dostaviti uz račun za poduzetu radnju.

U pogledu postupanja s računom Punomoćnika odgovarajuće će se primijeniti odredbe stavaka 7., 8., 9., 10., 11. ovog članka Ugovora.

1. Ugovorne strane suglasno utvrđuju da Punomoćnik nema pravo na nagradu za sastavljanje zahtjeva za izravnu naplatu te nagradu predviđenu Tbr. 34., 35., 36., 37. i 39. Tarife.
2. Ugovorne strane suglasno utvrđuju da Punomoćniku, koji je postupio sukladno obvezi iz odredbe članka 3. stavka 7. ovog Ugovora pa je nadležno upravno tijelo Nalogodavca dalo uputu za nagodbeno dovršenje predmeta i nagodba je sklopljena, za podnesak kojim je Punomoćnik obavijestio nadležno upravno tijelo Nalogodavca o mogućim posljedicama daljnjeg tijeka postupka odnosno prednostima nagodbenog dovršenja predmeta te je predložio način nagodbenog rješavanja i zatražio uputu za postupanje, pripada mu nagrada u visini iznosa propisanog Tbr. 8. stavak 1. Tarife, ako mu u tom predmetu već nije priznata nagrada za sveukupno 4 (slovima: četiri) obrazložena podneska. U pogledu postupanja s računom Punomoćnika odgovarajuće će se primijeniti odredbe stavaka 7., 8., 9., 10., 11. ovog članka Ugovora.
3. U postupku koji je dovršen sklapanjem nagodbe i u kojem Punomoćnik ima pravo na nagradu prema odredbama ovog članka Ugovora, Punomoćniku pripada ugovoreni trošak postupka kojeg je protivna strana platila Nalogodavcu, umanjen za iznose nagrada i naknada troškova koje je Nalogodavac tijekom postupka već platio Punomoćniku na ime zastupanja, materijalnih i drugih troškova koje je tijekom postupka plaćao sam Nalogodavac, za iznose nagrada i naknada troškova zastupanja koje je u konkretnom postupku ostvarilo nadležno državno odvjetništvo ili raniji Punomoćnik te zakonske zatezne kamate na trošak postupka. U ovakvom slučaju, odgovarajuće se primjenjuje odredba stavka 12. ovog članka Ugovora.
4. Ugovorne strane suglasno utvrđuju da je Nalogodavac ovlašten, bez posebne suglasnosti Punomoćnika, otpisati tražbinu radi čije naplate se vodi postupak, kada ocijeni da su nastupile okolnosti zbog kojih je naplata predmetne tražbine nemoguća, ili njena naplata nije izvjesna ili je iz drugih razloga Nalogodavac izgubio pravni interes za daljnje vođenje postupka. Punomoćnik je dužan predmet koji se vodi radi naplate predmetne tražbine koju je Nalogodavac otpisao vratiti Nalogodavcu, nakon što dovrši rad na predmetu, a uz odgovarajuću primjenu odredbe članka 3. stavka 14. ovog Ugovora.

**NAGRADA U RAZMJERU S USPJEHOM U POSTUPKU**

**Članak 5a.**

1. U imovinskopravnom predmetu u kojem vrijednost predmeta spora prelazi 1.000.000,00 eur, a u kojem Nalogodavac nastupa kao tužitelj, podnositelj zahtjeva, ovrhovoditelj ili protutužitelj, Nalogodavac može predložiti da se, putem Stručne službe gradske uprave, Sektora za zastupanje Grada, odredi da Punomoćniku, umjesto prava na nagradu i naknadu troškova zastupanja prema odredbi članka 5. ovoga Ugovora, pripada nagrada za rad u razmjeru sa uspjehom u postupku, koja predstavlja 10 % ukupno ostvarenog uspjeha Nalogodavca odnosno naplaćenog iznosa, a u slučaju da se predmet postupka nije odnosio na novčanu svotu 10% od VPS-a u vrijeme dovršetka predmeta, u kojem iznosu je uključen i PDV, s tim da, ukoliko punomoćnik nije obveznik PDV-a, Nalogodavac ima pravo predmetnu nagradu umanjiti za visinu PDV-a.
2. U slučaju da Nalogodavac u postupku iz odredbe stavka 1. ovoga članka Ugovora odnosno tijekom istoga, zaključi sudsku ili izvansudsku nagodbu kojom popušta u svojim pravima, Punomoćniku, umjesto prava na nagradu i naknadu troškova zastupanja prema odredbi članka 5. ovoga Ugovora, pripada nagrada za rad, a koja predstavlja 10 % ukupno ostvarenog uspjeha Nalogodavca odnosno naplaćenog iznosa, temeljem nagodbe zaključene u tom postupku, a u slučaju da se predmet postupka nije odnosio na novčanu svotu 10% od VPS-a u nagodbi, u kojem iznosu je uključen i PDV, s tim da, ukoliko punomoćnik nije obveznik PDV-a, Nalogodavac ima pravo predmetnu nagradu umanjiti za visinu PDV-a.
3. U slučaju da je Nalogodavac, u postupku iz stavka 1. ovoga članka Ugovora, samo djelomično ostvario svoja prava zato što je nad dužnikom otvoren predstečajni postupak, stečaj ili likvidacija ili zato što je dužnik ostvario pravo na otpis kamata, Punomoćniku, umjesto prava na nagradu i naknadu troškova zastupanja prema odredbi članka 5. ovoga Ugovora, pripada nagrada za rad, a koja predstavlja 10 % ukupnog iznosa koji je Nalogodavac naplatio po predstečajnoj nagodbi, u stečajnom postupku, postupku likvidacije ili postupku nakon otpisa kamata, u kojem iznosu je uključen i PDV, s tim da, ukoliko punomoćnik nije obveznik PDV-a, Nalogodavac ima pravo predmetnu nagradu umanjiti za visinu PDV-a.
4. Naplatom u postupku smatra se svako dobrovoljno ispunjenje odnosno ispunjenje u postupku prisilnog ostvarenja tražbine iz odredbe stavka 1., 2. ili 3. ovog članka Ugovora.
5. Potpisom Zapisnika o preuzimanju spisa, u kojem je sadržana naznaka da se na pitanja nagrade primjenjuju odredbe ovog članka Ugovora, Punomoćnik prihvaća način određivanja nagrade za zastupanje kako je određen odredbama ovoga članka Ugovora.
6. Pravo na nagradu prema odredbama ovog članka Ugovora nastaje danom dobrovoljne isplate odnosno danom naplate u postupku prisilnog ostvarenja tražbine iz odredbe stavka 1., 2. ili 3. ovog članka Ugovora i to naplate cjelokupne tražbine koja je utvrđena u odluci ili nagodbi u postupku u kojem se nagrada za rad Punomoćnika određuje prema odredbama ovoga članka Ugovora, na poslovni račun Nalogodavca, o čemu će Nalogodavac bez odgode obavijestiti Punomoćnika. U slučaju da se predmet postupka nije odnosio na novčanu svotu Pravo na nagradu prema odredbama ovog članka Ugovora nastaje po proteku 60 dana od pravomoćnog dovršetka postupka uz uvjet da nije podnijet izvanredni pravni lijek.
7. Iznimno od odredbe stavka 6. ovoga članka Ugovora, Punomoćnik ima pravo kada je, ma na koji način, naplaćen iznos koji prelazi 70 % glavnice tražbine radi koje je pokrenut postupak iz stavka 1. ovoga članka Ugovora, pisano izjaviti da se odriče ostatka nagrade i zahtijevati naplatu prema iznosu koji je Nalogodavac naplatio do dana davanja pisane izjave o odricanju. Ovo pravo pripada Punomoćniku uvijek, neovisno o postotku naplate glavnice tražbine radi koje je pokrenut postupak iz stavka 1. ovoga članka Ugovora, kada je nad suprotnom strankom u postupku otvoren predstečajni postupak, stečajni postupak ili postupak likvidacije, a naplata tražbine Nalogodavca, iznad do tada naplaćenog iznosa, je neizvjesna. U slučaju naplate prema odredbi ovog stavka ovog članka Ugovora, Punomoćnik je obvezan nastaviti zastupati Nalogodavca u postupku iz odredbe stavka 1. ovog članka Ugovora, bez prava na daljnju nagradu za zastupanje ili drugu nagradu i naknadu troškova.
8. Pravo na nagradu dospijeva u roku od 30 (slovima: trideset) dana od dana nastanka prava na nagradu, prema odredbama stavka 6. i 7. ovog članka Ugovora.
9. Ugovorne strane suglasno utvrđuju da se odredbe ovoga članka Ugovara temelje na Tbr. 43. Tarife te se Punomoćnik izrijekom odriče prava na bilo kakvo plaćanje po bilo kojoj osnovi u slučaju gubitka spora, odnosno odbijanja zahtjeva ili prijedloga iz odredbe stavka 1. ovoga članka Ugovora.
10. Plaćanje prema odredbama ovog članka Ugovora Nalogodavac će izvršiti Punomoćniku temeljem računa koji je Punomoćnik dužan ispostaviti u roku od 15 (slovima: petnaest) dana od dospijeća obveze prema odredbi stavka 8. ovog članka Ugovora.
11. Nalogodavac je dužan isplatu izvršiti u roku od 60 (slovima: šezdeset) dana od dana urudžbiranja računa Punomoćnika, uz koji je Punomoćnik dužan priložiti specifikaciju tražbine, te obavijest Nalogodavca da je navedeni iznos uplaćen Nalogodavcu. U pogledu postupanja s računom Punomoćnika odgovarajuće će se primijeniti odredbe članka 5. stavaka 8., 9. i 11. ovog Ugovora.
12. Nalogodavac uvijek ima pravo jednostranom izjavom opozvati primjenu odredbi ovoga članka Ugovora, u kojem slučaju Punomoćnik ima pravo na nagradu i naknadu troškova zastupanja prema odredbi članka 5. stavka 1. ovog Ugovora, pri čemu je obvezan ispostaviti račun za radnje koje je izvršio do dana primitka pisane izjave o opozivu u daljnjem roku od 30 (slovima: trideset) dana, a s računom se postupa na način propisan odredbama članka 5. stavaka 7.-11. ovog Ugovora te Punomoćnik nema pravo, neovisno o daljnjem tijeku postupka i ostvarenom uspjehu Nalogodavca iz odredbe stavka 1. ovoga članka Ugovora, na bilo kakvu daljnju nagradu, naknadu troškova zastupanja ili koju drugu vrstu novčane ili nenovčane naknade.

**STUPANJE NA SNAGU I ROK VAŽENJA**

**Članak 6.**

Ovaj Ugovor stupa na snagu 1. travnja 2024. i važi do 1. travnja 2026.

**OTKAZ I RASKID UGOVORA**

**Članak 7.**

1. Ovaj ugovor može prestati prije isteka roka na koji je sklopljen otkazom bilo koje ugovorne strane.
2. Ugovorna strana koja otkazuje ugovor mora otkaz poslati u pisanom obliku drugoj ugovornoj strani preporučenom pošiljkom.
3. Ugovorne strane su suglasne da je otkazni rok 30 (slovima: trideset) dana i teče od dana primitka pisanog otkaza.
4. Nalogodavac može raskinuti Ugovor, pisanom obavijesti Punomoćniku, i to u slučaju grubog kršenja odredaba ovog Ugovora od strane Punomoćnika, ili postupanja Punomoćnika koje je protivno pravilima odvjetničke struke i njenim etičkim normama te interesima Nalogodavca.
5. Svaka ugovorna strana ima pravo, zbog neispunjavanja obveza druge ugovorne strane, raskinuti ovaj Ugovor i to pisanom obavijesti, s time da se međusobna prava i obveze produžuju na rok od 30 (slovima: trideset) dana od zaprimanja pisane obavijesti.
6. Ugovorne strane su suglasne da u slučaju prestanka važenja Ugovora uslijed isteka roka važenja ili otkaza ili raskida, Punomoćnik ostaje u obvezi nastaviti zastupati interese Nalogodavca u daljnjem roku od 30 (slovima: trideset) dana, sukladno odredbama Zakona o obveznim odnosima (Narodne novine broj 35/05, 41/08, 125/11, 78/15, 29/18, 126/21, 114/22, 156/22 i 155/23), Zakona o parničnom postupku (Narodne novine broj 53/91, 91/92, 58/93, 112/99, 88/01,117/03, 88/05, 02/07, 84/08, 123/08, 57/11, 148/11, 25/13, 89/14, 70/19, 80/22 i 114/22), Zakona o arbitraži (Narodne novine broj 88/01), Ovršnog zakona (Narodne novine broj 112/12, 25/13, 93/14, 55/16, 73/17, 131/20 i 114/22), te Zakona o odvjetništvu (Narodne novine broj 9/94, 117/08, 50/09, 75/09, 18/11 i 126/21), nakon čega mu prestaje punomoć za zastupanje Nalogodavca.
7. U slučaju prestanka važenja Ugovora uslijed isteka roka važenja ili otkaza ili raskida, Punomoćnik je dužan u roku od 8 (slovima: osam) dana obavijestiti nadležni sud ili drugo nadležno tijelo pred kojim su u tijeku postupci u kojima je bio ovlašten zastupati Nalogodavca o prestanku zastupanja Nalogodavca te vratiti Nalogodavcu predmete koje je preuzeo, uz odgovarajuću primjenu odredbe članka 3. stavka 14. ovog Ugovora. U slučaju da nije postupio na navedeni način, Punomoćnik je dužan Nalogodavcu naknaditi svu pretrpljenu štetu.
8. U slučaju prestanka važenja Ugovora uslijed isteka roka važenja ili otkaza ili raskida, Nalogodavac je dužan platiti Punomoćniku nagradu i naknadu troškova zastupanja, koji mu pripadaju sukladno odredbama članka 5. i 5a. ovog Ugovora.

**ZAVRŠNE ODREDBE**

**Članak 8.**

1. Ugovorne strane će moguće nesporazume nastale iz ovog Ugovora ili u vezi s njim rješavati sporazumno, a za slučaj spora ugovara se nadležnost stvarno nadležnog suda u Zagrebu.
2. Izmjene i dopune ovog Ugovora valjane su i obvezujuće, ako su izrađene u pisanom obliku i potpisane od strane osoba ovlaštenih za zastupanje ugovornih strana.
3. Ovaj Ugovor je sastavljen u 5 (slovima: pet) istovjetnih primjeraka, od kojih Nalogodavac zadržava 3 (slovima: tri), a Punomoćnik 2 (slovima: dva) primjerka.
4. U znak prihvaćanja prava i obveza koji proizlaze iz ovog Ugovora, osobe ovlaštene za zastupanje ugovornih strana vlastoručno ga potpisuju.

KLASA:

URBROJ:

U Zagrebu, ­­­­\_\_\_\_\_\_\_ 2024.

**Punomoćnik: Nalogodavac:**